DA en ANC stabiel in tussenverkiesingsArgieffoto Die DA en die ANC het stabiel vertoon en elkeen hul wyke behou in twee tussenverkiesings wat gister in uiteenlopende dele van die land plaasgevind het. Wyk 2 van die Koukamma-munisipaliteit sluit die Oos-Kaapse dorp Joubertina en omliggende plase in. Daar het die DA die wyk behou, maar teruggesak van 60% steun in die 2016-verkiesing tot 55% hierdie week. Die nuwe DA-raadslid, Julian Jansen, het 1 121 stemme gekry, die ANC 873 en die EFF 15 stemme. Die munisipaliteit grens aan die Wes-Kaap (die hoofdorp is Kareedouw) en die uitslag bevestig die neiging in ander bruin plattelandse wyke in die Oos- en Wes-Kaap dat die DA hul steun behou en dat die ANC nie groei nie, ten spyte daarvan dat pres. Cyril Ramaphosa nou vir oudpres. Jacob Zuma as staatshoof vervang het. Terselfdertyd toon dit dat die DA nie tans die tipe groei toon wat die party benodig om die ANC landwyd onder 50% te druk in aanstaande jaar se algemene verkiesing nie. Die stempersentasie in hierdie tussenverkiesing was 59%, wat hoog is vir ŉ munisipale tussenverkiesing. In die Mogalakwena-munisipaliteit, gesetel in Mokopane (vroeër bekend as Potgietersrus), het die ANC wyk 16 (die gebied tussen die dorp en die Doorndraai-natuurreservaat) met ŉ verkleinde meerderheid behou. Die swaai teen die ANC was 2% te midde van ŉ redelik lae stempersentasie van 31% (enigiets bo 35% is goed vir ŉ munisipale tussenverkiesing). Hoewel die DA-leier, Mmusi Maimane, self hierdie week gaan stemme werf het in die wyk, is Lesibana Maloba van die ANC met 508 stemme tot raadslid verkies, teen 355 vir die DA en 304 vir die EFF. Dit beteken wel dat die ANC minder as 50% van die stemme getrek het en nie kon munt slaan uit die feit dat Ramaphosa van Limpopo af kom nie. Die EFF sou ook teleurgesteld wees dat hulle nie hul onlangse prestasies om wyke in Limpopo – tuiste van die EFF-leier, Julius Malema – by die ANC af te neem, kon volhou nie.